# TEXT VALORACIONS

Em sento contenta i agraïda que els meus companys il·lustradors em concedeixin el premi d'Honor Junceda.

Gràcies, moltes gràcies, amics, la nostra feina no és feina, per mi és disfrutar! Dibuixar fa feliç.

# BIOGRAFIA

Roser Capdevila Valls (1939) va néixer a Barcelona en una família amant de la cultura i les arts plàstiques.

De ben jove, va iniciar la seva activitat professional il·lustrant estampats sobre teles i creant pintures a l’oli i aquarel·les.

L’any 1980 va començar a escriure i a il·lustrar llibres infantils, així com obres de divulgació i entreteniment dirigides a joves i adults. L’any 1983, inspirant-se en les seves tres filles bessones, Teresa, Anna i Helena, va crear els personatges de Les Tres Bessones, que aviat es van fer populars dins i fora del país; tant és així que van propiciar una sèrie de televisió que s’ha emès a 158 països. D’altra banda, molts dels llibres de la Roser han estat traduïts a 35 llengües.

Ha estat guardonada amb nombrosos premis entre els quals destaquen: Premi Nacional de Cinema i d’Audiovisual i Creu de Sant Jordi, ambdós concedits per la Generalitat de Catalunya; Medalla d'Or de la Ciutat de Barcelona; Premi Trajectòria, atorgat pel Gremi d’Editors de Catalunya; Medalla de Oro de las Bellas Artes del Ministerio de Cultura; Medalla d’honor del Parlament de Catalunya; Medalla d'Or de la Generalitat de Catalunya.

El 2011 va donar el seu llegat, que sumava més de 3000 peces entre dibuixos, litografies, gravats i contes, a la Biblioteca de Catalunya.

# JUSTIFICACIÓ CONCESSIÓ JUNCEDA D’HONOR

Amb més de 400 llibres il·lustrats i més de cinquanta anys de professió, ens sentim molt orgullosos d'atorgar el Junceda d'Honor a la gran il·lustradora Roser Capdevila.

Aquella "nena que volia dibuixar”, ha esdevingut amb els anys mestra i exemple per a diverses generacions d'il·lustradores i il·lustradors, que han crescut gaudint de la seva obra. Ens encisa la simpatia que transmeten els seus dibuixos, però també ens enlluerna la qualitat del seu estil i la capacitat de mostrar-nos tot allò que la seva desbordant creativitat arriba a imaginar.

La Roser és, sens dubte, la il·lustradora catalana més reconeguda en l'àmbit internacional. Molts dels seus personatges formen ja part dels somnis i il·lusions de nombrosos infants i adults d'arreu del món.

Amb aquest guardó, des de la professió li volem demostrar la nostra estima i admiració.

# DADES GALA XXII PREMIS JUNCEDA

**Quan**

Dijous 5 de desembre del 2024 a partir de les 19 h

# On

Auditori CCCB. Carrer de Montalegre, 5. Barcelona